Retningslinjer til fylkesmannsembetene

Forvaltning av tilskudd til utviklingsprosjekter i kommunale læringsnettverk

**Innhold**

[Innledning 2](#_Toc43902355)

[1. Mål 2](#_Toc43902356)

[*1.1* *Innretting av midlene* 2](#_Toc43902357)

[2. Målgruppe 3](#_Toc43902358)

[3. Krav til søknaden 3](#_Toc43902359)

[4. Vilkår for å motta tilskudd 3](#_Toc43902360)

[*4.1 Vurderingskriterier og prioriteringer* 4](#_Toc43902361)

[5. Kriterier for måloppnåelse 4](#_Toc43902362)

[6. Utbetaling av tilskudd 5](#_Toc43902363)

[7. Regnskap og rapportering 5](#_Toc43902364)

[8. Kontroll 6](#_Toc43902365)

[9. Klage 6](#_Toc43902366)

[10. Revisjon av retningslinjene 6](#_Toc43902367)

## Innledning

Tilskuddsordningen er en del av [kompetansestrategien for det kommunale barnevernet 2018-2024](https://www.regjeringen.no/no/dokumenter/mer-kunnskap---bedre-barnevern/id2577134/). Fylkesmannsembetene forvalter tilskuddsordningen. Ordningen er bevilget over kapittel 854 og post 61 i statsbudsjettet.

Midlene er delt ut til fylkesmannsembetene for 2020, og det ligger an til at ordningen opprettholdes også i årene fremover, innenfor strategiperiodens varighet (2018-2024). Dette vil imidlertid være avhengig av budsjettforhandlinger og av regjeringens godkjenning

## Mål

Tilskudd skal benyttes til å støtte utviklingsprosjekter som er forankret i kommunale læringsnettverk.

### *Innretting av midlene*

Tilskuddsordningen er fordelt i to potter med midler til;

* egeninitierte utviklingsprosjekt hvor målet er å stimulere til tjeneste- og tiltaksutvikling i kommunene for å styrke oppfølgingen av utsatte barn og familier.
* utvikling, etablering og gjennomføring av kommunale veilednings- og oppfølgingstilbud til fosterhjem. Ordningen kan også benyttes til utviklingsprosjekt på fosterhjemsområdet med rekruttering av fosterhjem som tema. Formålet er å styrke kommunenes oppfølging og veiledning av fosterhjem.

Midlene i begge ordninger kan benyttes til å dekke kostnader til stillinger i en prosjektperiode eller oppfølging fra eksterne kompetansemiljøer som kan bistå med opplæring, kvalitetssikring og evaluering.

Det vises i den anledning til brev fra Bufdir til alle fylkesmannsembetene medio juni 2020 for premissene knyttet til finansiering i samarbeidet mellom nettverkene og de forskjellige kompetansemiljøene.

Midlene kan brukes til å dekke såkalte overheadkostnader. Overheadkostnader er en beløpsmessig eller prosentvis økonomisk sats som belaster et prosjekt eller organisatorisk enhet for bruken av generelle organisatoriske tjenester eller infrastruktur, feks husleie, og generelle tjenester som regnskap og IT.

Direktoratet vil imidlertid påpeke faren for en vridning av midlene, og ber Fylkesmannen være oppmerksom på dette ved utdeling av midler. Direktoratet har satt grensen for å dekke overhead til max 5% av stimuleringsmidlene tildelt det enkelte utviklingsprosjekt.

Dersom det er felles ledelse, administrasjon og lignende for utviklingsprosjekter innenfor samme nettverk bør Fylkesmannen oppfordre nettverket til hensiktsmessig bruk av midlene og de administrative ressursene slik at midlene så langt det er mulig benyttes til å oppfylle den primære målsettingen for kommunale læringsnettverk.

## Målgruppe

Kommuner som inngår i etablerte læringsnettverk.

## Krav til søknaden

Søknad om tilskudd skal fremmes på fastsatt skjema. Fylkesmannsembetet fastsetter søknadsfristen.

Dersom det søkes om eller er tildelt støtte til prosjektet gjennom andre offentlige tilskuddsordninger, må dette oppgis i søknaden.

## Vilkår for å motta tilskudd

Det er et vilkår for å motta tilskudd at midlene skal benyttes til utviklingsprosjekter med sikte på tjeneste- og tiltaksutvikling i kommunene som deltar i kommunale læringsnettverk.

Videre at:

* Utviklingsprosjektet skal omfatte flere kommuner
* Nettverket samarbeider med kompetansemiljøer i arbeidet med utviklingsprosjektet. Dette kan være forskningsmiljøer med god kunnskap om barnevernet, kunnskaps- og kompetansesentre på barnevernsområdet eller høyskoler og universiteter.
* For søknad om stimuleringsmidler til utviklingsprosjekter knyttet til styrking av kommunalt fosterhjemsarbeid er det *ikke* et krav for tildeling av midler at nettverket har etablert samarbeid med kompetanse og/ eller høgskolemiljø.

Bakgrunnen for dette er at det for denne satsingen er avsatt egne midler til bruk i Bufetat. Disse midlene skal benyttes til å frigjøre kapasitet i Bufetat slik at de kan følge opp kommunene i dette arbeidet og bistå utviklingsprosjektene som tar sikte på å styrke

kommunalt fosterhjemsarbeid.

* Nettverket har gjennomført en lokal risiko- og tilstandsvurdering

Det vil være opp til Fylkesmannen å prioritere og fordele midlene. Dette gjelder også for eventuell beløpsgrense for utbetaling til det enkelte utviklingsprosjekt.

Tilskuddsmidlene skal benyttes i henhold til godkjent budsjett og føringer gitt i regelverket for ordningen og i tilskuddsbrevet

Prosjektet må gjennomføres og tilskuddet benyttes innen 31.12.2021.

Direktoratet minner om Fylkesmannens rolle som tilskuddsforvalter når det gjelder å se til og følge opp at stimuleringsmidlene brukes i henhold til formålet og innenfor den frist som er angitt. Ubenyttede midler skal betales tilbake til statskassen.

### *4.1 Vurderingskriterier og prioriteringer*

Fylkesmannen skal ved vurdering og prioritering av søknadene legge særlig vekt på:

* at utviklingsprosjektet er forankret i nettverkets overordnede plan for kvalitets- og kompetansearbeid.
* at det foreligger en klar og faglig god plan for gjennomføring av prosjektet.
* at prosjektet bygger på lokal risiko- og tilstandsvurdering.
* at finansieringsplan og budsjett er realistisk.
* at prosjektet med høy grad av sikkerhet vil gjennomføres i henhold til forutsetningene for ordningen.
* at søknadsbeløpet står i rimelig forhold til vurderingskriteriene og kommunenes eventuelle egenfinansiering av prosjektet.

Bufdir anmoder embetene om å se hen til det overordnede formålet med læringsnettverk, og kriteriene for tildeling forøvrig. I tillegg ber Bufdir Fylkesmannen vurdere hvorvidt prosjektet vil kunne være bærekraftig med tanke på gjennomføring og måloppnåelse.

## Kriterier for måloppnåelse

Måloppnåelse forutsetter at tilskuddsmidlene har bidratt til etablering av tjenester og tiltak i kommunene som er godt tilpasset behovene til utsatte barn og familier.

Tiltakets gjennomføring og bruken av tilskuddsmidlene skal ha skjedd i henhold til føringer gitt i regelverket og tilskuddsbrevet, jfr. punkt 8. «Regnskap og rapportering».

## Utbetaling av tilskudd

Tilskuddet utbetales ca. 14 dager etter vedtaksdato.

Fylkesmannen kan ikke overføre midler fra 2020 til 2021. Kommunene kan overføre stimuleringsmidler utbetalt i 2020 til 2021. Dette innebærer at Fylkesmannen kan dele ut midler til utviklingsprosjekt inneværende år, som kommunene gjennomfører året etter.

Det er ikke anledning til å overføre midler delt ut i 2020 til 2022.

## Regnskap og rapportering

Frist for rapportering på forbruk, prognose og aktivitet fra Fylkesmannen til Bufdir fremgår av vedlegg til belastningsfullmakten. Regnskap og rapportering skal sendes på fastsatt skjema.

Frist og krav til revisorkontroll og attestasjon er spesifisert i tilskuddsbrevet. Regel for krav til attestasjon fra registrert eller statsautorisert revisor gjelder som tidligere for beløp over 200 000,-. Det vurderes hvorvidt beløpsgrensen bør heves, men inntil en eventuell endring i regelverket og påfølgende spesifisering i tilskuddsbrevet, er det beløpsgrense på 200 000,- som gjelder.

Nettverkene skal rapportere til fylkesmannen. Rapporteringen skal vise hvordan midlene er brukt for å etablere tjenester og tiltak i kommunene som styrker oppfølgingen av utsatte barn og familier.

Rapporteringen skal videre beskrive tiltakets gjennomføring og eventuelle avvik målt mot forutsetningene i regelverket og tilskuddsbrevet.

Rapporteringsskjemaet gir detaljerte føringer for hvilke opplysninger tilskuddsmottaker skal gi. Som en hjelp til embetene vedlegges eksempler på skjema fra hhv. Fylkesmannen i Vestfold og Telemark og Fylkesmannen i Oslo og Viken, som kommuner i nettverk kan benytte i sin rapportering til Fylkesmannen;

  

Fylkesmannen må sørge for at frist og krav til revisorkontroll og attestasjon er spesifisert i tilskuddsbrevet til kommunen.

## Kontroll

Fylkesmannen, Bufdir og Riksrevisjonen kan iverksette kontroll av at tilskuddsmidlene er benyttet i henhold til forutsetningen, jfr. bevilgningsreglementet § 10 og riksrevisjonsloven § 12.

Dersom det gis ufullstendige eller ikke korrekte opplysninger i forbindelse med søknad om tilskudd, og dette medfører at tilskudd utbetales uberettiget eller med for stort beløp, kan tilskuddet helt eller delvis kreves tilbake. Hvis tilskuddet ikke er utbetalt, kan tilskuddet helt eller delvis holdes tilbake.

Dersom tilskuddet ikke brukes etter forutsetningene i regelverket og tilskuddsbrevet, eller rapport og regnskap ikke leveres innen fristen, kan tilskuddet helt eller delvis kreves

tilbake. Det samme gjelder dersom tilskuddsmottaker ikke etterlever andre plikter som følger av regelverket for ordningen eller tilskuddsbrevet.

## Klage

Vedtak om tilskudd under ordningen er ikke et enkeltvedtak etter forvaltningsloven § 2 første ledd bokstav b. Reglene om klagebehandling i forvaltningsloven kapittel VI kommer ikke til anvendelse. Det er derfor ikke adgang til å påklage vedtak om tildeling eller vedtak om avslag om tilskudd.

## Revisjon av retningslinjene

Retningslinjene vil bli revidert på nytt i mars 2021.